53/2008

G var sakfelldur fyrir fíkniefnalagabrot, hylmingu og umferðarlagabrot og dæmdur í 22 mánaða skilorðsbundið fangelsi. Þar sem afbrot G tengdust að miklu leyti óreglu var refsing hans einnig bundin því sérstaka skilyrði að hann neytti ekki áfengis eða deyfilyfja á skilorðstímanum, sbr. 3. tölulið 3. mgr. 57. gr. almennra hegningarlaga nr. 19/1940.

Dómur Hæstaréttar.

Mál þetta dæma hæstaréttardómararnir Ó-kk-nf B-kk-nf Þ-kk-nf, H-kvk-nf H-kvk-nf og J-kk-nf S-kk-nf G-kk-nf.

Ríkissaksóknari skaut máli þessu til Hæstaréttar 11. janúar 2008 í samræmi við yfirlýsingu ákærða um áfrýjun, en jafnframt af hálfu ákæruvalds sem krefst nú staðfestingar á sakfellingu héraðsdóms en þyngingar á refsingu og staðfestingar á upptöku.

Ákærði krefst sýknu af þeim hluta II. kafla ákæru sem snýr að því að hann hafi ætlað hluta umræddra fíkniefna til söludreifingar í ágóðaskyni. Ákærði krefst annars staðfestingar héraðsdóms að öðru leyti en því að dæmd refsing hans verði milduð og höfð skilorðsbundin að öllu leyti eða að hluta.

Með vísan til forsendna hins áfrýjaða dóms er sannað að ákærði hafi ætlað einhvern hluta fíkniefnanna, sem um ræðir í II. kafla ákæru, til söludreifingar þótt ekki verði fullyrt hversu mikið af þeim hafi verið ætlað til slíkrar dreifingar. Með þessari athugasemd verður héraðsdómur staðfestur um sakfellingu ákærða. Við ákvörðun refsingar verður einkum litið til þess að ákærði hefur ekki áður sætt refsingu sem áhrif hefur á ákvörðun refsingar í þessu máli. Hins vegar verður horft til þess að um var að ræða mikið magn sterkra fíkniefna og hilmingarbrot ákærða lutu að miklu verðmæti. Með þessum athugasemdum en að öðru leyti með vísan til forsendna héraðsdóms verður hann staðfestur um ákvörðun refsingar ákærða að öðru leyti en hvað varðar fullnustu hennar.

Nokkuð er liðið frá brotum ákærða. Ákærði hefur lagt fyrir Hæstarétt gögn er sýna breytt heilsufarsástand hans og að hann hafi nú snúið lífi sínu til betri vegar frá því sem var er hann framdi brot sín. Eins og hér stendur sérstaklega á þykir mega binda refsingu ákærða almennu skilorði í fjögur ár samkvæmt 57. gr. almennra hegningarlaga nr. 19/1940. Þegar litið er til þess hversu mjög afbrot ákærða tengjast óreglu hans verður refsingin einnig bundin því sérstaka skilyrði að hann neyti ekki á skilorðstímanum áfengis eða deyfilyfja, sbr. 3. tölulið 3. mgr. 57. gr. laganna. Komi til fullnustu refsingarinnar skal dragast frá með fullri dagatölu gæsluvarðhaldsvist ákærða er hann sætti 16. til 22. desember 2005 samkvæmt 76. gr. almennra hegningarlaga.

Ákvæði héraðsdóms um upptöku og sakarkostnað verða staðfest.

Ákærði greiði allan áfrýjunarkostnað málsins, þar með talin málsvarnarlaun skipaðs verjanda síns fyrir Hæstarétti sem ákveðin verða að meðtöldum virðisaukaskatti, eins og nánar greinir í dómsorði.

Dómsorð:

Ákærði, G-kk-nf S-kk-nf, sæti fangelsi í 22 mánuði. Fresta skal fullnustu refsingarinnar og hún niður falla að liðnum fjórum árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940 og skilorð 3. töluliðar 3. mgr. 57. gr. sömu laga.

Komi til fullnustu refsingarinnar skal dragast frá með fullri dagatölu gæsluvarðhaldsvist ákærða er hann sætti 16. til 22. desember 2005.

Ákvæði héraðsdóms um upptöku og sakarkostnað eru staðfest.

Ákærði greiði allan áfrýjunarkostnað málsins 359.460 krónur, þar með talin málsvarnarlaun skipaðs verjanda síns fyrir Hæstarétti, J-kk-ef E-kk-ef héraðsdómslögmanns, 311.250 krónur.